《题啸竹轩》
宋代·李新

借与江风入茂林，低低戛玉伴龙吟。
琅玕影动分清奏，鸾凤声寒得至音。
妙处成文元有节，虚中出乐自无心。
子期一听终区别，流水高山不在吟。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。